﻿﻿ Партыя БНФ » Аляксей Янукевіч: якія рэформы патрэбныя беларускай эканоміцы
Аляксей Янукевіч: якія рэформы патрэбныя беларускай эканоміцы
Дададзена 26.02.2020 12:04:45 | 281 праглядаў
Шэсць чалавек будуць змагацца за вылучэнне ў якасці адзінага кандыдата ад апазіцыі на будучых прэзідэнцкіх выбарах. Каго выберуць ад апазіцыі, стане вядома ў траўні. А пакуль беларускі партал TUT.by прапануе азнаёміцца з бачаннем удзельніка “Народнага галасавання” (праймерыз) ад БНФ датычна шляхоў эканамічнага развіцця краіны.
На пытаньні TUT.by адказвае намеснік старшыні БНФ Аляксей Янукевіч. З пазыцыямі іншых прэтэндэнтаў на статус адзінага кандыдата можна азнаёміцца тут.
Статус-кво залежнасці ад Расіі, які мы маем на сённяшні дзень, — кепскі. Краіне патрэбныя новыя кантракты і новыя аб’ёмы нафты. Таму што і Мазырскі, і Наваполацкі нафтаперапрацоўчыя заводы павінны працаваць з максімальнай загрузкай. Таму калі сёння гэтай сыравіны няма з Расіі і калі Масква нават блакуе магчымыя пастаўкі з Казахстана, нам патрэбныя альтэрнатывы. І яны ёсць. Мы ведаем, што ёсць прапанова дзяржсакратара ЗША Майкла Пампеа забяспечыць Беларусь нафтай па канкурэнтным кошце. Нарвежская нафта — таксама прымальная альтэрнатыва. Можна думаць і пра давальчаскую сыравіну. Кошт можа быць вышэйшым, але ў любым выпадку гэта тыя выдаткі, на якія Беларусь непазбежна павінна пайсці дзеля энергетычнай, больш шырокай эканамічнай і нацыянальнай бяспекі.
Больш ствараць магчымасцяў і менш умешвацца — такімі павінны быць сацыяльныя гарантыі. Правакаваць і ўмацоўваць залежнасць людзей ад дзяржавы, можа, і зручна, але я лічу гэта злачынствам. Дзяржава не павінна гэтым займацца. А лепшыя сацыяльныя гарантыі – гэта спрыянне эканамічнай актыўнасці беларусаў, развіццё малога і сярэдняга бізнесу, падаткавыя ільготы.
Безумоўна, нумар адзін — гэта судовая рэформа. Другая — дэцэнтралізацыя ўлады і рэальнае самакіраванне ў гарадах і раёнах, уключаючы абранне мэраў і кіраўнікоў раёнаў прамым галасаваннем. І трэцяя — гэта рэформа адукацыі. На сённяшні дзень адукацыя фактычна знішчана, апроч нейкіх вельмі вузкіх сектароў, якія абслугоўваюць IT-сферу. (Ну і медыцына яшчэ трохі трымаецца.) Таму патрэбна карэнная рэформа, бо без адукацыі няма будучыні. У тым ліку гэта прадугледжвае далучэнне да Балонскага працэсу і адпаведныя з ім рэформы. А таксама большы акцэнт сярэдняй адукацыі на гімназіі і ліцэі.
Я перакананы, што адмова ад інтэграцыі з Расіяй не прынясе эканамічных страт, а, наадварот, беларусы апынуцца ў плюсе. Сёння ж мы нясем вялікія страты, напрыклад, абараняючы расійскі аўтапром і не маючы магчымасці па нізкіх мытах альбо без іх увозіць еўрапейскія аўтамабілі. Арыентацыя на расійскі рынак вядзе да дэградацыі беларускай эканамічнай сістэмы. А адмовіўшыся ад інтэграцыі з Расіяй, мы зможам інтэгравацца ў еўрапейскую эканамічную прастору. Гэта, безумоўна, лепшая і значна больш выгадная альтэрнатыва.